钦定古今图书集成/明伦汇编/官常典/第769卷 > 聂天骥
## 钦定古今图书集成/明伦汇编/官常典/第769卷 > 聂天骥

按《金史》本传：“天骥，字元吉，五台人。至宁元年进士，调
汝阴簿，历睢州司候、封丘令。兴定初，辟为尚书省令
史。时胥吏擅威，士人往往附之，独天骥不少假借，彼
亦不能害也。寻授吏部主事，权监察御史。”夏使贺正
旦，互市于会同馆，外戚有身贸易于其间者，天骥上
章曰：“大官近利，失朝廷体，且取轻外方。”遂忤太后旨，
出为同知汝州防御使事，未赴，陕西行尚书省驿召，
特旨遥领金安军节度副使，兼行尚书省都事。未几，

天骥充经历官。围解，从别帅守邠。帅欲弃州而东，天
骥力劝止之，不从。帅坐是被系逮，天骥降京兆治中。
寻有讼其冤者，即召为开封签事，旬月，复右司员外
郎。丁母忧，未卒哭，夺哀复职。哀宗迁归德，天骥留汴
中。崔立变，天骥被创甚，卧一十馀日，其女舜英谒医
救疗，天骥叹曰：“吾幸得死儿，女曹乃为谒医，尚欲我
活耶？”竟郁郁以死。舜英葬其父，明日亦自缢，有传。天
骥沉静寡言，不妄交，起于田亩，能以雅道自将。践历
台省若素宦然，诸人多自以为不及也。